text:
Góður sigur á heimavølli
TB | 06/06/13
3. deild: TB 2-1 NSÍ
Leygardagin leikti 3.deildarliðið hjá TB dyst ímóti NSÍ á heimavøllinum við Stórá. Dysturin var tann næsti hjá TB í finalubólkinum eftir javnleikin móti 07 Vestur. NSÍ hevði undan dystinum leikt tveir dystir og vunnið báðar sannførandi, so væntandi fór hetta at gerast ein trupul dystur fyri heimaliðið.
TB byrjaði við Hugin í málinum, Pætur, Tórur M., Jákup og Páll Hera í verjuni. Jan, Jonhard, Búi og Danjal Eli á miðuni og so Arthur og Kai fremstir. Á bonkinum sótu Brandur, Páll, Petur, Kristin Andrias og Jens Rói.
NSÌ hevði uttan iva vænta vánaliga mótstøðu, tí teir høvdu einans 10 leikarar suðurvið, og leikti sostatt allan dystin við einum leikara færri.
TB byrjaði betri og kom til nakrar møguleikar beinaveg, og eftir umleið 10 min legði Kai heimaliðið framum eftir eitt sindur aftur og fram í NSÍ brotsteiginum. TB átti at hava økt um leiðsluna, men báði Tórur M. og Jens Rói, sum kom á vøllin fyri Danjal Eli eftir 8 min, brendu upplagdar møguleikar.
Sum fyrri hálvleikur leið, kom NSÍ betri við í dystin og leikti seg fram til fleiri álop, sum tó ikki blivu vandamikil. Serliga Eddie Mikkelsen á vinstra vongi, sum vist hevði gloymt at hann blivin 43 ár, leikti væl og snýtti ferð eftir ferð TB leikarar. Tað komu tó ikki fleiri mál í fyrra hálvleikið, so eftir 45 min var støðan 1-0 til TB.
Í seinna hálvleikið skiftið TB nógvar leikarar og hetta gjørdi at spælið hjá TB ikki var so samanhangandi sum í fyrra hálvleiki. Tá leiktir vóru umleið 15 min av seinna hálvleikti trekti Tórur M. solo frameftir í vinstru síðu og langaði bóltin inn fyri NSÌ málið. Við aftaru stong stóð Danjal Eli og fekk við lærinum skumpa bóltin í netið til 2-0. NSÍ leikarnir vóru í øðini, tí teir vildu verða við at Danjal Eli var rangstaddur, men dómarin lat ikki við seg kom og góðkendi málið.
Eftir hetta tók NSÍ yvir og stýrdi meginpartin av dystinum. Poul Ennigarð og Eyðstein Skipanes eru menn við sera drúgvum royndum, og sjálvt um formurin ikki er tann sami sum onkuntíð fyrr, so vístu teir hví teir hava leikt nógvar dystir (249 & 88) í fremstu føroysku deildini. Eddie Mikkelsen, sum er skrásettur við 101 dystum í fremstu deildini, fortsetti í tarra vinstra borið at gera nógv um seg, og tað var ikki fyrr enn Kristin Andrias bleiv settur at dekka Eddie, at hann hvarv úr dystinum. Kristin Andrias gjørdi eitt framúr gott defensivt arbeiði tá hann kom á vøllin fyri Pætur á høgra bakkinum.
NSÍ leikti seg fram til fleiri møguleikar og vunnu nógv hornaspark, meðan TB mestsum bert stóð aftarliga og bíðaði eftir at dómarin skuldi floyta dystin av. Tað gjørdist tó bert til eittans NSÍ mál, sum teir fingu beint áðrenn vanliga leiktíðinn var av. NSÍ fekk eisini møguleikan at koma uppá javnt, tá NSÍ leikari nærum gjørdist leysur framman fyri Hugin, men lukkutíð var Páll Højsted uppá vakt sum ein schefari, sum Jack Petersen á sinni tók til. Páll kastaði seg í eina nærum ómøguliga takling og fekk bóltin út til horna og bjargaði harvið TB øll trý stigini.
Annars fekk Danjal Eli eisini møguleikan at gerast dupultur málskjútti, tá hann eftir umleið 75 min hegnsliga bleiv spældur ígjøgnum og gjørdist einsamallur við NSÌ málverjanum. Hví hann skeyt bóltin langt yvir málið ístaðin fyri í málið, fáa okur nok aldrin svar uppá.
Alt í alt ein fínur heimasigur, sum tó sagtans kundi enda við einum javnleiki um Páll Højsted ikki var so avgjørdur tá á stóð.
Málið hjá Kai var samstundis hansara fyrsta í 2013 og hann legði seg harvið á eitt deilt annaðpláss á topskoraralistanum, bert 1 mál aftanfyri Jákup, sum einsamallur førir listan við 2 málum.
3.deild hevur ikki tapt nakran dyst siðan 11. august í fjør, so liðið er inni einum sera góðum stima, sum vónandi heldur fram komandi leygardag tá Víkingar koma á vitjan.
JRS


c: text/html

text:
300 gingið túr við Fólkaheilsuráðnum
13 gongutúrar og uml. 300 fólk. Tað gjørdist úrslitið av átakinum, sum Fólkaheilsuráðið hevur skipað fyri í summar, har ókeypis, lættir gongutúrar við ferðaleiðara hava verið á skránni.
Í summar hevur Fólkaheilsuráðið skipað fyri rørsluátaki, har gongutúrar hava verið á skránni hvønn mikudag í skúlasummarfrítíðini. Endamálið við túrunum var at fáa fólk, ið vanliga ikki ganga túrar út at røra seg.
Gongutúrarnir, sum hava verið 13 í tali, hava verið kring alt landið. Vit hava m.a. gingið í Saksun, Klaksvík, Runavík, í Vági, Froðba, Fuglafirði, út á Bøssdalafoss, í Havn, á Sandoynni og fleiri aðrastaðni.
Bestu undirtøkuna hevði túrurin í Saksun, har eini 60 fólk komu við, og eisini vóru teir báðir túrarnir í Vágum serliga væl umtóktir.
Fólkaheilsuráðið takkar gongufólki, Kunningarstovunum og ferðaleiðarunum fyri eitt frálíkt gongusummar.
Á Facebooksíðuni hjá Fólkaheilsuráðnum ber til at síggja myndir frá nøkrum av túrunum. Trýst her fyri at koma til síðuna.

robotstxt: allowed

filter: keep


text:
Hvat kostar tað at læna?
Júst hvussu títt bústaðarlán skal setast saman, veldst m.a. um, hvussu tíni yvirskipaðu fíggjarviðurskifti síggja út, og hvørji ynski tú hevur til at kunna broyta og tillaga lánið.
Tað er skilagott at tosa við okkum tíðliga í tilgongdini, tá tú umhugsar at læna pengar til bústaðin. Vit gjøgnumganga tíni fíggjarviðurskifti og ynski umframt meta um, hvørjar møguleikar tú hevur. Sostatt kanst tú skjótt fáa at vita, hvussu nógv tú hevur ráð til at læna.
Rokna bústaðarlán
Eginfígging ger stóran mun
Jú meira tú hevur spart saman, tess minni verður samlaða lánið hjá tær. Harvið verður mánaðarliga lánsgjaldið eisini lægri, og tú fært størri fíggjarligt rásarúm í gerandisdegnum. Tí
er tað ein stórur fyrimunur, um tú byrjar at spara saman í góðari tíð.
Um tú hevur onnur smærri lán, kann tað vera ein fyrimunir at leggja tey øll saman og harvið fáa eitt lægri mánaðarligt gjald.
Lutfall millum skuld og inntøku
Tað hevur stóran týdning, at skuldin ikki gerst ov stór í mun til tína inntøku. Flestøll orka at vera sperd fíggjarliga í styttri tíð. Men yvir longri tíð gerst hetta ov tungt. Tá tú tosar við tín ráðgeva, er hetta ein týðandi partur av góðu ráðgevingini - at tú ikki lænir meira, enn tú í longdini hevur fíggjarliga orku til at gjalda aftur.
Ráð til at liva
Eini góð ráð eru, at tú gert tær nakrar tankar um, hvat tú skalt hava ráð til í gerandisdegnum - bæði nú og í framtíðini. Kanska vilt tú kunna ferðast av og á ella hava ráð til eitt ávíst frítíðarítriv. Eitt bústaðarlán er ein langtíðaríløga, og tí skalt tú kunna liva við láninum nógv ár fram í tíðina.


text:
Kiran Jóanesarson
30.11.2017 - 20:21
Fiskur > Fiskivinna - útróður
Uppsjóvarskipini eru nú við at verða liðug við fiskiskapin eftir sild, sum hevur verið góður seinastu tíðina, og rigga seg til svartkjaftaveiðu.
Føroysku skipini, sum hava fiskað sild seinastu tíðina er nú byrjaði at fiska svartkjaft, men tað er ikki einans tey føroysku skipini, sum eru byrjaði uppá svartkjaftafiskiskapin.
Íslendska skipið Beitir, úr Neskaupstaði, landaði í gjár 1100 tons av góðari sild til íslendska uppsjóvarvikrið hjá Sildavinnsluni.
Skiparin, Sturla Þórðarson, upplýsir fyri íslendska miðlinum Fiskifrettir, at talan hevur verið um góðan fiskiskap, men at nú fara teir at rigga seg til at fara á svartkjaftaveiðu.
Í síðstu viku lógu fleiri íslendsk skip á Kollafirði, har tey krokaðu og so skjótt veðrið batnaði, fóru tey aftur til fiskiskap.
Íslendsku skipini vóru Sigurdur, Heimaey og Venus.


text: Hervið skal sigast frá, at Aðalfundurin hjá Fótatraðk verður Sunnukvøldið 12. februar 2012 kl.18.00 í Føroyahúsinum. Vit dansa kl.18.00 - 19.00 Aðalfundurin byrjar kl.19.00 stundisliga! Nevndin skipar seg aftaná Aðalfundin á nevndarfundi, ið skal vera innan 14 dagar sambært viðtøkum felagsins. Uppskot til Aðalfundin skulu vera nevndini í hendi, í seinasta lagi 5. Februar sambært viðtøkunum. Til nevndarvalið er tað bert Jógvan Páll, sum stillar upp aftur. Sambært viðtøkunum … Continue reading the story "Aðalfundarfráboðan"


text:
Agnar Frederiksen
13.05.2018 - 19:05
Ítróttur > Ítróttur > Fótbóltur
Tvær uppgerðir í botn-fimm eru leiktar seinnapartin. Vágamenn megnaðu ikki at nærkast hinum, men við sigrum til TB/FCS/Royn og AB er nú tættari umkring niðurflytingarstrikuna
07 Vestur er í risastórum trupulleikum. Í dag vóru Suðringar á vitjan, og fyri aðru ferð í ár fóru teir avstað við øllum á Dungasandi.
TB/FCS/Royn skoraði tvær ferðir innan eina lítla løtu í 1.hálvleiki í Sørvági, og heimaliðið megnaði ikki at gera tað heilt spennandi í 2.hálvleiki. Fyrst var tað Isaac Shaze, ið trygt umsetti eitt brotsspark til mál. Stutt eftir hetta økti Eirikur Ellendersen fyri Suðringar. Útiliðið avgjørdi endaliga dystin smáar tíggju minuttir fyri tí. Talan var um eitt sjálvmál frá heimaliðinum.
07 Vestur hevur nú heili níggju stig upp til strikuna. Hóast Suðringar høvdu ein harðan steypadyst hósdagin, so ávirkaði tað ikki so mikið í dag, at útiliðið kom í trupulleikar. Triði sigurin á rað hjá suðuroyingum, og fimmti dysturin uttan tap. Nú er eisini av álvara komið gongd á málskjótingina hjá liðinum hjá Glenn Ståhl.
07 Vestur - TB/FCS/Royn 0-3(0-2)
Isaac Shaze 0-1 br.
Eirikur M.Ellendersen0-2
Sjálvmál 0-3
AB sendi aftur EB/Streym av Argjum við ongum. Av tí at Suðringar vunnu eru framvegis tvey stig upp til strikuna, men AB hevur nú veruligt samband við EB/Streym og Skála.
Tað var málleyst í hálvleikinum á Argjum, har EB/Streymur fyri aðru ferð uppá fáar dagar var á vitjan. Eins og í steypadystinum mikukvøldið skoraðu argjamenn tvær ferðir í 2.hálvleiki. Hesaferð fekk útiliðið einki mál, og hesaferð varð tað sjálvandi avgjørt innanfyri 90 minuttir. Tað var innskifti Filip í Liða, ið var sterkt viðvirkandi til, at AB vann. Tá tjúgu minutir legði hann upp til ein annan ungan leikara, Bjarka C.Nielsen, og tá tíggju minuttir vóru eftir økti 17-ára gamli Filip til 2-0. Nú er bert tvey stig ímillum liðini, og eftir eina góða byrjan uppá kappingarárið er EB/Streymur nú í einari ringari gongd. AB heldur á við at imponera.
AB - EB/Streymur 2-0(0-0)
Bjarki Nielsen 1-0
Filip í Liða 2-0
Skála tapti 5-1 ímóti B36 í Gundadali, og er harvið íblandað í botnstríðið.
Støðan eftir tíggju umfør:
1. HB (25 stig)
2. KÍ (20 stig)
3. B36 (19 stig)
4. Víkingur (17 stig)
5. NSÍ (17 stig)
6. Skála (11 stig)
7. EB/Streymur (10 stig)
8. TB/FCS/Royn (10 stig)
9. AB (8 stig)
10. 07 Vestur (1 stig)
Meira um hinar dystirnar í dag um eina løtu.


text:
Víst verður til kunningarskrivið til hjálparfólk í Føroya Pedagogfelag, sum varð sent álitisfólkunum 11.03.2018, og vil nevndin Pedagogfelagnum í tí sambandinum við hesum bjóða á fund hósdagin 15.03.2018 kl. 18.00 í Østrøm á Skálatrøð í Havn. Inngongd frá Sigmundargøtu.
Endamálið við fundinum er at umrøða verandi støðu og eftirvirknaðin av verkfallinum/verkbanninum.
Nevndin vil vissa øllum um, at vit sum nevnd arbeiða fyri áhugamálunum hjá øllum limum felagsins og eru vit sannførd um, at saman standa vit sterkari.
Við vón um góða undirtøku.
Vinaliga
Nevndin
Føroya Pedagogfelag


text:
Gentur U15 koyra á
Steypavinnararnir í fjør við Mass Anthoniussen á odda koyra á við venjingini á Valloyruni í Sandavági. Úti við 20 gentur hava verið til venjingarnar higartil, men enn mangla nakrar. Kappingin byrjar miðskeiðis í mars.
Av tí at FSF hevur broytt aldursbýtið á barna- og ungdómsliðunum, er liðið hjá gentunum óbroytt, eins og tað verður hjá øllum hinum. Genturnar, sum í fjør vunnu steypakappingini, eru tískil saman á sama liði aftur í ár.
Vallarstøddirnar eru tó broyttar, so genturnar skulu nú leika á heilum vølli, í mun til ímillum broytsteigarnar, á 2/3-vølli eisini rópt, sum tær gjørdu í fjør.
07 Vestur kemur, eins og fjør, at luttaka við tveimum liðum hjá gentum U15. Eitt á heilum vølli og eitt á hálvum vølli.
Komandi dystir
Betri-deildin, 27. mei kl. 15:00
07 Vestur - Skála
2. deild, 26. mei kl. 15:00
07 Vestur - NSÍ
Kvinnur, 23. mei kl. 18:20
AB/B71 - 07 Vestur a
Fleiri
Betri Deildin
Stigatalvan
Málskjúttar
Málskjúttar


text:
Tíðindi
30. august 2017
Fólkaskúlin og undirvísingin er nógv stýrd av fakligu førleikamálunum í námsætlanini, ið skulu vigast til royndirna. Um øll fakligu málini skulu røkkast, so er lítið pláss fyri undirvísingarhættum, har fakligu málini er sett í aðru røð, men arbeiðshátturin og forvitnið hjá einstaka næminginum er málið. Ein tapari í hesum ráki er kanningar- og granskingararbeiði hjá næmingunum. Arbeiði, har næmingurin fær fylgt sínum áhuga og forvitni. Í úrslitinum í PISA-kanningini frá 2015 sást, at føroyskir næmingar stóðu seg illa í náttúruvísindum. Eg haldi, at ein leið at ganga, fyri at styrkja hendan partin, er at lata næmingarnar arbeiða meira kanningar- og granskingarkent. Á tann hátt koma tey betur at kenna náttúruvísindaliga háttalagið fyri á tann hátt at skilja granskingarúrslit betur.
At fáa fólkaskúlan at flyta seg frá fakligu førleikamálunum og meira at hyggja at arbeiðsháttum, ið byggja á forvitni hjá næmingunum, krevur tilvitað og skipað arbeiði. Eitt gott høvi til hetta arbeiði er granskingarkappingin “Ársins Vitanarfróðu”, sum Granskingarráðið skipar fyri í løtuni. Har er greið vegleiðing í granskingarkendum arbeiðshátti í skúlanum. Granskingarkappingin kann verða ein góð byrjan og stuðul í granskingar- og verkætlanararbeiði hjá næmingunum í miðdeild og hádeild.
Kappingin er skipað eftir norskum leisti, sum Granskingarráðið hevur lánt og tillagað til føroyskar næmingar í samstarvi við Nám. Kappingin er fyri flokkar í miðdeild og hádeild og freistin at lata granskingartilfar til kappingina er 21. september 2017. Vegleiðingin til kappingina er greið, og leisturin, sum er gjørdur til granskingararbeiðið, er lættur at byggja á. Á norsku síðuni hjá kappingini eru eisini dømini um granskingararbeiði hjá norskum skúlanæmingum. Sum dømi kann nevnast evni: “Berjast dreingir meira enn gentur?”. Heimasíðan er áhugaverd sum íblástur, og fleiri kanningar eru stuttligar at lesa.
Granskingarráðið og Nám eiga takk fyri tilboðið og tilfarið, ið fer at stuðla granskingararbeiði hjá næmingum í skúlanum. Eg vóni, at nógvir skúlaflokkar fáa høvi at verða við í kappingini og ynski okkum góða eyðnu við arbeiðinum.
Frágreiðing um kappingina á heimasíðuni hjá Granskingarráðnum:
http://www.gransking.fo/fo/tilfeingi/visindavoka/visindavoka-2017/arsins-vitanarfrodu/
Norska síðan hjá kappingini:
https://www.nysgjerrigpermetoden.no/
Dømi um gransking, á norskum (Berjast dreingir meira enn gentur?):
https://www.nysgjerrigpermetoden.no/Prosjekt/Report/50615
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Klædnaskápið er ein loppumarknaður fyri øllum ið dáma og hava áhúgað í vintage og endurnýtslu klæðum.
Íblásturin til Klædnaskápið kemst av vintage marknaðum, ið sæst í stórbýum kring heimin, so sum Keypmannahavn, Berlin og London.
Hevur tú hug at vera ein partur av klædnaskápinum og vil leiga eitt borð/bás, so kanst tú senda ein teldupost til: kladnaskapid@gmail.com So kunnu vit geva tær kunning viðvíkjandi prís og tilmelding(Tað ber til at vera fleiri um ein bás).
Afturat loppunum verður góður Tónleik/Diskari, og søla kaffi og køkum.
50 % av yvirskotinum ferð til vælgerandi endamál.


text:
Lívfrøðiútbúgving á Fróðskaparseturi Føroya
Lívfrøðiútbúgvingin er ein spennandi útbúgving, sum gevur tær eina breiða vitan um lívfrøði. Útbúgvingin er skipað eftir altjóða leisti, men sum nakað serstakt er føroyska náttúran ein náttúrligur partur í útbúgvingini. Hevur tú áhuga fyri dálking, vilt tú finna nýggjar hættir at nýta føroyska tilfeingið ella undrast tú á, hví summi fáa krabbamein?
Setrið bjóðar tríggjar ymsar lestrarleiðir innan lívfrøði: Lív-vistfrøði, Havlívfrøði og Mýlska lívsvísindi. Eftir trý ár fært tú barchelorprógv, sum gevur tær fleiri arbeiðsmøguleikar og høvi til at lesa víðari til master (M.Sc.). og ph.d.
Hví lesa lívfrøði í Føroyum?
Umhvørvið í Føroyum er sermerkt, tí serligu føroysku náttúruviðurskiftini hava gjøgnum øldir ávirkað alt lív - bæði á sjógvi og landi. Í mun til onnur lond er stórur partur av vistskipanini framvegis ókannaður, hóast nógv serlig fyribrigdi eru verd at kanna.
Hvussu ber tað til dømis til, at føroyski starin og músin í Mykinesi og Nólsoy eru størri enn í grannalondunum, tá hetta er í andsøgn við regluna um, at djór í oyggjalondum eru minni enn í meginlondum? Og hvussu ber tað til, at toskurin á Føroya Banka veksur skjótari enn annar toskur í Norðurhøvum?
Tað eru nógvir áhugaverdir spurningar, sum tú kanst vera við til at svara, og kanska verður tað júst tín vitan og tínar kanningar, sum hava við sær, at vit betri kunnu gagnnýta tilfeingið ella leggja lunnar undir nýggjar óroyndar vinnumøguleikar í Føroyum. Hetta er ein útbúgving, har tú veruliga kanst gera mun við tíni vitan.
Bachelorútbúgving
Bachelorútbúgvingin tekur 3 ár. Lesturin fyrsta hálvtannað árið umfatar grundleggjandi felagsskeið fyri tær tríggjar lestrarleiðirnar. Hesi líkjast skeiðunum, ið verða hildin á universitetum í øðrum Norðurlondum.
Útbúgvingin gevur hollar førleikar á fleiri økjum. Tú lærir at arbeiða yvirskipað við landsins livandi tilfeingi, tú fært dygga vitan og kunnleika um týdningarmestu lívfrøðiligu fakøkini, tú hvessir evnini at ogna tær nýggja lívfrøðiliga vitan á vísindaligum støði, tú fært førleikar at avmarka, seta fram og greina lívfrøðiligar spurningar og greiðsluevni, og loksins verða gávurnar at tulka rá kanningarúrslit og seta tey í eitt vinnuligt og samfelagsligt høpi stuðlaðar og styrktar.
Bachelorútbúgvingin endar við eini seruppgávu, har tey lesandi velja at arbeiða við einum evni, ið tey hava serligan áhuga fyri.
Lívfrøði - Tríggjar lestrarleiðir
Eftir felagslesturin verður seinna helvt av útbúgvingini skipað við trimum ymiskum lestrarleiðum. Tú kanst tá velja ímillum lív-vistfrøði, havlívfrøði ella mýlska lívsvísindi. Seinasta árið kanst tú skapa tær ein útbúgvingarligan eindømisprofil – ein serligan profil, sum eingin annar hevur.
Meðan tú lesur, kanst tú taka skeið á útlendskum universitetum, og eftir fullførda bachelorútbúgving kanst tú halda fram við masterútbúgving uttanlands.
Lív-vistfrøði
Á hesi lestrarleiðini arbeiðir tú til dømis við fiskastovnum og stovnsrøkt, føðslugrundarlagnum í havinum, eins og tú kannar og greinar vistfrøðina á landi. Tú kanst kanna árinini av alheims upphitingini á sjógvi og landi, umframt at lýsa ymisk sløg av dálking, og hvussu dálkingin ávirkar menniskju, plantur, djór og smáverur.
Skeiðini í lív-vistfrøði geva ástøðiligan og verkligan kunnleika innan flestu øki av lívfrøðini. Flestu skeið eru løgd soleiðis til rættis, at tú skiftir ímillum ástøði, starvsstovuvenjingar og felt‐arbeiði. Summi skeið verða hildin um summarið.
Útbúgvingin í lív-vistfrøði gevur breiðan og góðan fakligan kunnleika og møguleikar til mong ymisk spennandi arbeiði, sum kunnu umfata tvørfaklig evni, eitt nú orku- og býarplanlegging og burðardygga menning. Bachelorheitið gevur tær eisini førleika at arbeiða í miðlaheiminum sum vísindajournalistur ella sum umhvørvisráðgevi í privata og almenna geiranum.
Havlívfrøði
Í havinum finst størst margfeldi av rygg- og ryggleysum djórum, umframt tarasløgum, sum støðugt fáa størri týdning sum matur hjá heimsins fólkasløgum. Samstundis er hetta dýrabara tilfeingið undir støðugari hóttan av ovurveiðu, umhvørvisdálking, tráheysting og veðurbroytingum.
Á havlívfrøði-lestrarleiðini fært tú eitt gott yvirlit yvir umhvørvistrupulleikarnar, ið ávirka Føroyar og alla jarðarklótuna sum heild, og vit vísa á haldgóðar loysnir. Dentur verður lagdur á alisfrøðiligu og evnafrøðiligu eginleikarnar í havinum, og tú fært eisini innlit í fiskaaling. Útbúgvingin gevur hollan kunnleika um vistskipaninar á til dømis Landgrunninum og á Føroya Banka.
Við bachelorprógvi í havlívfrøði kanst tú arbeiða á granskingarstovnum, í almennum leiðslum, hjá friðingarmyndugleikum ella í ráðgevingarfyritøkum. Útbúgvingin gevur tær eisini møguleika at arbeiða sum vísindajournalistur, undirvísari ella kunningarserkønur í havumhvørvismálum.
Mýlsk lívsvísindi
Á hesi lestrarleiðini fært tú eitt grundleggjandi og breitt innlit í mýlska lívfrøði. Tú lærir um lívfrøðiligar tilgongdir á mýlskum stigi og á kyknu- og organismustøði. Útbúgvingin er hugalig og fjølbroytt við fyrilestrum, starvsstovuarbeiði, evnislestri, lestrarvitjanum og egnum verkætlanum.
Ein týðandi partur av lívsvísindum snýr seg um DNA-tøkni, sum er eitt sera spennandi øki. Hetta er eisini sama tøkni, sum løgreglan nýtir fyri at finna fram til brotsfólk.
Við DNA-tøkni ber eisini til at finna genetiskar orsøkir til fleiri ílegu-grundaðar sjúkur í Føroyum, umframt at kanna hvørji ílegubrek gera, at summar kyknur verða til krabbakyknur.
Mýlsk lívfrøði kann eisini hava týdning á annan hátt, tí smáverur við hóskandi genetiskum eginleikum kunnu gagnnýtast í medisinskari gransking, biotøkni, matfeingisídnaði, heilivágsframleiðslum, orkuframleiðslu og sum loysn á stóra rusktrupulleikanum á jørðini. Útlit eru enntá fyri, at mýlsk lívsvísindi saman við nanotøkni kann nýtast til at umvæla skaddar nervar í mannalikaminum, so hetta er ein lestrarleið við stórum møguleikum.
Útbúgvingin leggur grundarlagið undir menning av nýggjum og sterkum amboðum til framkomna biotøkni og biomedisin.
Við Bachelor-prógvi í mýlskum lívsvísindum kanst tú starvast í heiligvágsídnaðinum, í sjúkrahúsverkinum, á universitetum og á øðrum granskingarstovnum.


text:
Leygardagin 19. mei byrjar Betri Stórkappingin. Kappingin er í trimum umførum, sum øll vera á Tórsbreyt. Kappast verður hesar dagar við vertsfelagi í klombrum:
- 19. mai – Bragdið
- 9. juni – Hvirlan
- 16. juni – Treysti/Roysnið
Roknast skal tó við, at felagið við høvuðsábyrgdini, kann hava tørv á hjálp frá hinum feløgunum.
Allar kappingardagarnar verður byrjað klokkan 12.oo.
Kappingargreinarnar verða tær somu í ár sum í fjør við einari broyting. Í bólkunum gentur og dreingir 18-19 ár og kvinnur og menn +20, kemur sleggjuvarp við og klingran fer út.
Tilmeldingin liggur klár í seinasta lagi á middegi í morgin og allar tilmeldingar skulu vera avgreiddar mikukvøldið í næstu viku klokkan 20.00.
HER ber til at hyggja eftir hvussu kappingargreinarnar og kappingarreglurnar vóru í fjør. (verður dagført)
Summarið nærkast og stuttligt verður at síggja hesar allar dystast aftur á Tórsbreyt


text:
Vinnubreiðband
Til tín, sum vilt hava gott og trygt internetsamband.
Ein av fyrimununum við vinnuligum breiðbandi frá Føroya Tele er, at tað er smidligt, soleiðis at tað hóskar til tørvin hjá einstaka virkinum. Tað er trygt, tí vit hava støðugt eftirlit við hackaraálopum, virus og spam.
Vit kunnu bjóða eitt høgt tænastustøði við skjótari avgreiðslu, og er óhappið úti, byrja vit feilrættan innan 3 arbeiðstímar. Niðanfyri sært tú vinnubreiðbandini, sum vit selja.
Allir prísir eru uttan mvg, og við í stovningargjaldinum eru beinari, uppseting og levering – tó ikki møguligt montørgjald.
Bestu loysnina finnur tú saman við okkum. Set teg tískil í samband við Vinnukundadeildina á tel. 30 33 70, ella finn tín ráðgeva niðanfyri.


text:
Pætur Albinus 07.02.2018 (21:33)
H71 vendi dystinum og vann
Tað var lagt upp til eitt brak av einum hondbóltsdysti í Hoyvíkshøllini í kvøld, har tey bæði fremstu liðini í FTZ-deildini, Neistin og H71, hittust í fyrru hálvfinaluni í steypakappingini.
Full ferð og harðar takklingar vóru at síggja longu í fyrsta álopi, og tað gjørdist eisini til ein beinharðan og tættan fyrra hálvleik, har liðini skiftust um at hava leiðsluna, og har tað mangan stóð á jøvnum.
Tað var ikki fyrr enn í allarsíðstu løtu av fyrra hálvleiki, tá ið H71 fekk tvær útvísingar, at Neistin megnaði at fáa eitt lítið hol. Neistin kom nevniliga á odda við tveimum og fór til hálvleiks á odda 12-10.
H71 fekk eina góða byrjan upp á seinna hálvleik, tí nærum alt fingu teir javnað til 12-12, og løtu seinnu vóru hoyvíkingar so á odda 14-13. H71 kom eisini á odda 17-14 og var omaná tað mesta av seinna hálvleiki.
Neistin misti stórskjúttan, Rasmus Søby, við skaða, men teir bláu stríddust tó væl og lótu ongantíð H71 sleppa avstað. Tá ið einir sjey minuttir restaðu í, javnaði Neistin til 23-23, og løtu seinni eisini til 25-25.
Brádliga var dysturin púra opin, og spurningurin var bara hvør fór at standa seg betur teir seinastu góðu fimm minuttirnar. H71 legði seg á odda 26-25. Báðir málverjarnir, Nicholas Satchwell (Neistin) og Jens á Skipagøtu (H71), høvdu stórbjargingar síðsta minuttin, men tað kom tó eitt mál afturat.
Hetta málið kom í allarseinastu seinastu sekundunum, og tað var Hilmar Leon Jakobsen hjá H71, ið skeyt tað. H71 vann tískil dystin 27-25, men tað er framvegis nærum púra opið undan seinnu hálvfinaluni, sum verður sunnudagin.
H71 – Neistin 27-25 (10-12)
H71: Hilmar Leon Jakobsen 9, Mark Marcher 5, Pætur Thomsen 4, Leivur Mortensen 3, Sigmundur Nolsø 2, Peter Krogh 2, Vilhelm Poulsen 1, Sigmundur Dahl 1
Neistin: Tróndur Kragesteen 8, Torkil Hentze 7, Høgni Zachariassen 3, Jónsvein Dulavík 2, Rune Olsen 2, Carl Herup Olsen 1, Pætur Mikkjalsson 1, Hjalti í Jákupsstovu 1
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Ingi Samuelsen
19.04.2017 - 17:44
Tíðindi > Heilsa & Umhvørvi > Náttúra
Langa røðir av bilum eru á vegnum til strandabýin Ferryland í Ný Foundlandi. Eitt ovurstórt ísfjall, tætt inni við land, dregur forvitin ferðandi.
Ferryland er ein lítil strandabygd við gott 400 íbúgvum á strondini út móti Atlantshavi, einar 30-40 kilometrar sunnan fyri høvuðsbýin í Ný Foundlandi, St. Johns. Tað er ikki óvanligt við ísfjøllum har á hesi ársins tíð, men hetta er bæði størri og nærri enn vanligt.
Og ferðafólkini streyma til bygdar. Øll vilja síggja og avmynda ovurstóra ísvjallið, skrivar nrk.no.
- Hetta er tað størsta eg nakrantíð havi sæð, og tað er so tætt landi, at fólk kunnu fáa góðar myndir, sigur borgarstjórin Adrian Kavanagh við CTV News. Hann heldur, at alt bendir á, at fjallið hevur skorað seg fast í botn, og tí kann verða liggjandi leingi.
- Hetta er gott fyri ferðafólkavinnuna, men útróðrarmonnunum dáma einki ísfjøll, sigur Kavanagh, sum væntar fleiri ísfjøll tætt landi í framtíðini.
Í fjør vórðu 687 ísfjøll skrásett í Norðuratlantshavi áðrenn tíðin fyri slíkum var av í september. Í ár eru longu nú skrásett 600 ísfjøll í økinum. Serfrøðingar halda, at vøksturin er komin orsaka av óvanliga nógvum vindi, ið fær ísfjøllini at reka suðuryvir úr Grønlandi. Samanhangur kann eisini vera við upphitingina, ið er orsøk til, at alt meira av grønlendska ískappanum endar á sjónum.
Myndirnar av ísfjallinum í Ferryland eru funnar á sosiala miðlinum, so sum Twitter og Instagram


text:
ALTJÓÐA DAGUR MÓTI HARÐSKAPI MÓTI KVINNUM
VOLD I KÆRLIGHEDENS NAVN
Amnesty International Føroyar bjóðar, saman við Sig Frá! og Kvinnuhúsinum, til ÓKEYPIS filmsfrumframførslu í Norðurlandahúsinum leygarkvøldið 25.november kl 19:00. Vit vísa biografaktuella og sera viðkomandi filmin hjá Christinu Rosendahl: Vold i kærlighedens navn.
SKRÁIN ER HENDAN:
19:00 Vælkomin
19:05 Christina Rosendahl, leikstjóri, introduserar filmin
19:15 VOLD I KÆRLIGHEDENS NAVN sýning
21:00 Samrøða og spurningar til Christinu.
21:20 Pernille Rosendahl og Søren Vestergaard enda við tónleiki.
Kreppumiðstøðin DANNER í Keypmannahavn hevur fyri fyrstu ferð nakrantíð latið hurðarnar upp fyri myndatólum og filmsgerð. VOLD I KÆRLIGHEDENS NAVN hevði frumframførslu í november 2017 i fleiri enn 50 biografum. DOXBIO stendur fyri sýningunum. Filmurin verður nú í serligt samstarv við Amnesty, Sig Frá!, Norðurlandahúsið og Kvinnuhúsið vístur í Føroyum. GG: At filmurin verður bertur sýndur eina ferð.
Leikstjórin Christina Rosendahl hevur filmað og fylgt kvinnum og børnum í Dannerhúsinum ígjøgnum 5 ár.
Heitið á filminum VOLD I KÆRLIGHEDENS NAVN er ikki tilvildarligt: “Mítt ynski er at bróta tøgnina um harðskapin, men eisini at kanna torgreiddu orsøkirnar til harðskapin, sum kemur ímillum tvey, sum í veruleikanum skuldu elska hvørt annað. Hvussu greiði eg nágreiniliga frá um mannin, uttan at dæmonisera hann? Og hvussu skapi eg eina reiðiliga og fløkta mynd av tí heimsfyribrigdi, sum harðskapur er? Hetta eru nakrir av spurningunum, sum eg allatið havi sett mær sjálvari, meðan eg havi gjørt filmin, samtundis sum eg allatíð skuldi tryggja mær, at trygdin hjá kvinnunum var í hásæti.
Christina Rosendahl kemur sjálv at innleiða filmin í Norðulandahúsinum hetta kvøldið. Við sær hevur hon systir sína, kendu songkvinnuna Pernille Rosendahl, sum fer at spæla nøkur løg. Høvi verður eisini at seta spurningar.
__________
Um leikstjóran
Christina Rosendahl (fødd í Danmark, 1971)
Christina Rosendahl er útbúgvin á Super16 i 2004, men hevði longu í 2002 sítt gjøgnumbrot, við STJERNEKIGGER, ein dokumentarfilmur um tónleikabólkin Swan Lee. Rosendahl hevur gjørt filmar um børn og ung, m.a. SUPERVOKSEN, sum hon vann prís fyri. Spælifilmurin IDEALISTEN frá 2015 setti Thulehendingina, eitt gloymt brot av Danmarkssøguni, á kortið. VOLD I KÆRLIGHEDENS NAVN er fjórði dokumentarfilmur hjá Christinu Rosendahl.
ALTJÓÐA DAGUR MÓTI HARÐSKAPI MÓTI KVINNUM2017-11-242017-11-24https://www.amnesty.fo/wp-content/uploads/2015/12/amnesty-international_logo2x.pngAmnesty International Føroyarhttps://www.amnesty.fo/wp-content/uploads/2017/11/vold1.jpg200px200px


text:
15. mars var stórfingin móttøka í sambandi við at nýggi stovnurin 'Tjóðsavnið” er vorðin til við egnum endamáli og nýggjum samleika og heimasíðuRead More
Um páskirnar verður aftur møguleiki at uppliva spennandi leikin 'Músin og týskarin' við Sóley Danielsen á Tjóðsavninum.Read More
Tjóðsavnið er nýggjur stovnur, ið er samansettur av gomlu stovnunum Føroya Náttúrugripasavn og Føroya Fornminnissavn.Read More
Í fornfrøðiliga útgrevstrinum niðri á Bakka á Velbastað, sum var í 2016 og 2017, vórðu mannatenn funnar. Talan er tí um gravir í fornum kirkjugarði.Read More
Ein sjálsamur ringur er funnin á Velbastað. Kanningar av einum silvurmynti, sum var funnin samstundis, hava staðfest, at mynturin er úr Onglandi og er gjørdur í 900-talinum. Men enn veit eingin at siga, hvaðani ringurin stavarRead More
Í desember 2017 varð ein drunnhvíti fangaður í Port Elizabeth í Suðurafrika 11.000 kilometrar úr Nólsoy, har hann var merktur seks ár frammanundan.Read More


text:
Innbjóðing: ESF workshop um almannakunngerðing av gransking
European Science Foundation (ESF) bjóðar yngri granskarum innan hugvísindi at luttaka í eini workshop á National University Ireland í Maynooth uttan fyri Dublin í døgunum 9. – 11. Juni.
Evnið er ‘Changing Publication Cultures in the Humanities’ við serligum denti á m.a. Open Access og nýggjar miðlar. Millum tey áhugaðu verða 20 yngri granskarar útvaldir til at luttaka í kjaki um møguleikar og avbjóðingar við nýggju møguleikunum at almannakunngera innan hugvísindi.
Les meir á heimasíðuni hjá ESF


text:
16. juni vóru 20 ár síðan Dinna Jensen byrjaði sum býráðsskrivari hjá Runavíkar kommunu. Fyri at hátíðarhalda henda merkisdag, vóru øll starvsfólkini á kommunuskrivstovuni savnað til hugnaliga samveru fríggjadagin. Dinna fekk handa eina samanplanting frá býráðnum og helt Borgarstjórin eina talu, har hann takkaði Dinnu fyri trúgva og góða tænastu.
24.08.2009
Býráðsskrivarin 20 ára starvsdag
- Fólk í Funningsfirði fáa nú Bønhús
- Kortlegging við dronum
- Viðv. næmingagjaldi
- Bygdadagur í Rituvík 26. mai 2018
- Marmennilin
- Ruddingardagur leygardagin 12. mai
- Garðar í seyðahøgum standi
- Kunngerð um serstaka byggisamtykt fyri bygging av nýggjari kirkju á Glyvrum
- Ruddingardagar í Runavíkar kommunu
- Ársroknskapurin fyri 2017 góðkendur
- Innsavningin hjá IRF forskotin hesa vikuna
- Tjarnarvegur í Runavík stongdur vegna vegarbeiði
- Flaggdagsrøðan í Runavík 2018
- Flaggdagshaldið sent beinleiðis á R7
- Løgmaður heldur røðu á flaggdagshaldinum í Runavík
- Ragnar verður rakstrarleiðari
- Listaverkætlan í Elduvík
- Undirstøða
- Flaggdagshald – umframt ódnartøk og steypadyst
- Áheitan frá IRF um at øll húsarhald fáa sær ruskstativ


text:
Orð og lag: Jákup Eli Joensen
Eg havi keypt eitt trummusett í dag, og eg haldi, at tað er so flott
tú kanst ætlað, at eg eri glaður fyri tað, tí at eg haldi, at tað ljóðar
so gott
Nanana, hetta er mítt trummusett, kom og royn mítt nýggja brett
eg eigi tað nú sjálvur, tí at eg havi sjálvur keypt tað
Eg eri brekaður, men eg havi eina fitta damu, sum elskar meg
tú kanst ætlað, at hon er ræðuliga fitt, og hon elskar eisini teg
Nanana, hetta er mítt trummusett, kom og royn mítt nýggja brett
eg hopi, at tú hevur prøva tað, bara ikki tú hevur brotið tað
nanana hetta er mítt trummusett, kom og royn mítt nýggja brett
eg hopi, at tú hevur prøva tað, fanin steiki vissi tú hevur brotið tað
Genturnar skríggja, tá ið eg trínið inná gólvið, og tær síggja, at eg
havi einki arr
tær eru forliptar í mær allar fimm, tí at eg eri ein føroyskur
superstar
Nanana, hetta er mítt trummusett, kom og royn mítt nýggja brett
tær vilja hava meg allar fimm, tí at eg eri ein superstar
nanana, hetta er mítt trummusett, kom og royn mítt nýggja brett
tær vilja hava meg allar fimm, tí at eg eri ein føroyskur superstar


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Forsíðarss
12. Des 2005
Meiningsleyst herverk
Síðani jólatræið varð tendrað fyrr í mánaðinum, hevur tað fleiri ferðir verið gjørt herverk á perurnar - sum altíð. Men nú ber av. Nú vilja ótangar í bygdini gera meira av, tí í vikuskiftinum hevur onkur roynt at brotið træið, við at klúgva upp í toppin og
07. Des 2005
Brunatrygd
Í sambandi við alt tosið um brunatrygd á ansingarstovnumum í landinum, hevur almenningurin fingið tað fatan, at tað er beinleiðis hættisligt at lata síni børn verða ansaði á flestu barnagørðum í Føroyum - eisini í Vestmanna. Tað skal tí hervið boðast frá, at
06. Des 2005
Nýggjársbál
Kunning frá Agenda 21 Stovuni Viðv. brenning av nýggjársbálum. Nú nærkast aftur til nýggjársaftan og tey árligu nýggjársbálini runt um í landinum. Víst verður við hesum á, at brenning av nýggjárs- og jóansøkubálum o.t. bert er loyvt um
22. Nov 2005
Bókaútgáva um Kap Farvel
Síðst í hesum mánaðinum, umleið 25.-28. november, kemur ein nýggj og sera áhugaverd bók á marknaðin. Talan er um bókina Teir tóku kjansin søgan um Kap Farvel, ið Birgir Waag Høgnesen í Vestmanna hevur skrivað. Meira fæst at vita um útgávuna við
16. Nov 2005
Bingjupláss
Í sambandi við umleggingar á brennistøðini hjá IRF í Leirvík, verða broytingar gjørdar í ruskinnsavning og móttøkuni á bingjuplássinum. IRF boðar í skrivi frá, at í viku 46 verða bingjurnar á bingjuplássinum ikki tømdar. Heitt verður tí á fólk,
16. Nov 2005
Spurnarkapping
Sum nakað nýtt, og fyri at gera heimasíðu okkara enn betri, hava vit í dag byrjað eina spurnarkapping á síðuni. Ætlanin er at hava ein spurning um mánaðin, og vinningarnir eru útvaldar myndir úr myndasavni okkara. Vónandi verður hetta tiltak til gleði fyri tykkum
03. Nov 2005
Bústaðarbroyting
Vestmanna Kommuna heitir á fólk sum flyta innanhýsis í bygdini, um at boða kommunuskrivstovuni frá, so borgarar okkara eru rætt skrásettir í fólkayvirliti okkara.
02. Nov 2005
Barnaverndartænasta
Kommunurnar koma at yvirtaka barnaverndarøki 1. januar og fer barnaverndartænastan at virka frá 1. januar 2006. Miðvágs-, Sørvágs-, Sandavágs-, Vestmanna- og Kvívíkar kommunur hava gjørt samstarvsavtalu um felags barnaverndartænastu. Myndin er tilvildarliga vald Við
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Ein hin týdningarmesta ogn Føroya
Politikkur25-03-2017 - 21:49 - Jóanis Albert Nielsen
- Kvøða á móðurmálsdegnum
“Tá eg byrjaði at læra føroyskt, tosaði eg norskt, og føroyskt ljóðaði so stuttligt, sum ein avdottin norskur bóndi frá einum fjarum dali. Nú eg tosi tað nógv betri sjálvur, týðir tað so nógv meira. Føroyskt er vorðið mín lykil til eina livandi mentan, nýggjar vinir, og faktiskt Norðurlond yvirhøvur nú og í fortíðini. Trupult at ímynda mær eitt lív uttan.” - Remco Knooihuizen úr Hollandi
“Tann besti mátin at røkta málið er at nýta tað. So vónandi nýta tit tað so nógv sum gjørligt, tosa, skriva, syngja á føroyskum.” – Martina Huhtamäki úr Finnlandi
"Fyri meg er føroyskt ein veruligur norðurlendskur dýrgripur, sum eg meti vera eina ta týdningarmestu ogn Føroya - og sum eg ynski alt tað besta." - Stefan Jacobsson Schulstad úr Svøríki
(Hesi trý eru málgranskarar, sum hava tað í felag, at tey hava verið á málskeiði fyri útlendsk lesandi á Føroyamálsdeildini og havs síðani ment og hildið viðlíka sínar førleikar í føroyskum)
“Tað er ikki nøkur sjálvfylgja, at vit hava føroyskar bókmentir og tað, sum skal til av umrøðu, meting og viðgerð av teimum á føroyskum fyri at menna tær. Bókmentir og mál hanga óloysiliga saman, og góður
málsligur førleiki er avgerandi fyri, at vit kunnu fáa góðar bókmentir. Eg havi ikki skaldagávur, men eg vil eftir førimuni geva mítt íkast, so at føroyskar bókmentir verða mentar á øllum stigum og føroyskt verður
ment á øllum økjum - sum gerandismál, skaldamál, yrkismál og vísindamál.” - Paula Gaard, bókmentagranskari, Føroyar
“Móðurmálið er helst ein av mest umráðandi førleikunum vit kunnu geva børnum okkara. Málsligir førleikar hava ómetaligan týdning í næstan øllum lívsins viðurskiftum – í spæli, tá ið vit samskifta við onnur og í
skúlanum, har tað er grundarlagið undir læring og lesing. Tað er umráðandi at hava nógv og gott tilfar á føroyskum, tí íkast – tað at lesa og hoyra mál – hevur stóran týdning fyri málsligu menningina.” - Sissal M.
Rasmussen, granskar í máltøku hjá føroyskum børnum, Føroyar
Føroyskt er eitt av teimum fimm norðurlendsku málunum – við bondum til øll hini fýra, íslendskt, norskt, svenskt og danskt, men heilt serstakt og fyri seg. Tað mentist í fólkinum gjøgnum øldir og fekk ikki almennan
skriftbúna fyrr enn fyri gott hundrað árum síðani, hóast fleiri høvdu skrivað tað í m.a. kvæðauppskriftum fyrr. Í dag hava vit nógvar góðar bókmentir á føroyskum, vit hava fitt av undirvísingartilfari, vit hava
føroyskar miðlar, føroyskar vørulýsingar, føroyskt umsitingarmál, føroyskt lógarmál, føroyskar bíbliutýðingar, føroyskar sálmabøkur, føroyskar sangbøkur, føroyskar orðabøkur o.s.fr. Enn er føroyskt ikki staðfest
endaliga sum almenna málið í Føroyum – annað enn sum høvuðsmál sambært Heimastýrislógini. Og um tað so bert er vegna føroyskt mál og støðu tess, so eiga vit at samtykkja Stjórnarskipan Føroya, har § 5.2
sigur “Almenna málið er føroyskt”.
Vit kenna til, hvussu stríggið tað var at fáa føroyskt til m.a. undirvísingarmál í skúlanum, til kirkjumál – her eisini sum Bíbliumál. Vit kenna til, hvussu føroyskt hevur fingið
sítt pláss á Fróðskaparsetri Føroya, í Útvarpi Føroya, í Sjónvarpi Føroya – seinni í Kringvarpi Føroya, sum orðabókamál við móðurmálsorðabókini frá 1997, og við fremmandamálsorðabókunum, sum tíbetur eru
komnar, í lógartekstum o.s.fr. Vit kenna væl frá gerandisdegnum allar tær avbjóðingarnar, vit hava, um vit vilja liva á føroyskum fult og heilt í Føroyum. Hetta seinna málstrevið hevur ikki minni týdning enn tað
undanfarna, sum okkara formøður og -fedrar stríddu. Og her á móðurmálsdegnum í 2017 fari eg at nevna nakrar av okkara uppgávum, sum vit skulu loysa beinanvegin:
- Framleiða meira føroyskt tilfar til dagstovnaøkið og alt barnaøkið
- Framleiða meira føroyskt tilfar til fólkaskúlan
- Framleiða føroyskt tilfar til allar lærugreinir á øllum stigum á miðnámi
- Styrkja lærugreinina føroyskt á øllum stigum
- Menna Føroyamálsdeildina á Fróðskaparsetri Føroya – bæði viðvíkjandi málgransking og bókmentagransking
- Granska og undirvísa í føroyskum sum fremmandamáli
- Granska í og leggja eina ætlan fyri máltøku hjá børnum í Føroyum
- Útvega meira undirvísingartilfar á føroyskum til hægri útbúgvingar í takt við, at vit útbyggja tær í Føroyum
- Útvega og gera tøkniligar loysnir á føroyskum máli innan kunningar- og samskiftistøknina
- Útvega og gera meira tilfar á føroyskum máli – bøkur, fimar, appir v.m.
- Teksta alt útlendskt tilfar í føroyskum sjónvarpi við føroyskum teksti
- Týða allar lógir, sum hava gildi í Føroyum til føroyskt
- Bera so í bandi, at alt útbjóðingartilfar til føroyskar verkætlanir veruliga verður skrivað á føroyskum
- Arbeiða enn harðari við føroyskum yrkismáli
- Styrkja Málráðið, so tað kann røkja enn fleiri uppgávur
Harafturat kemur, at vit eiga í størri mun at týða føroyskar bókmentir til onnur mál og bjóða øðrum at læra seg og granska okkara dýrgrip, føroyska málið eins og Remco, Martina og Stefan – og bókmentirnar
við! Og tá vit tosa um føroyskt skulu vit ikki gloyma føroyskt teknmál, sum er málið hjá teimum deyvu og fleiri hoyribrekaðum. Eisini her hava vit eitt arbeiði at gera við viðurkenning, samskipan, gransking og við
tilfari á einum ov gloymdum og forsømdum øki innan føroyskt málstrev.
Tað er greitt, at hetta er bert ein partur av tí arbeiði, sum er at gera, fyri at røkta eina av týdningarmestu ognum Føroya. Eg haldi, vit gloyma, at hetta er eitt serstakt vitanarøki við møguleikum fyri fleiri
vitanartungum størvum, granskingarstørvum og verkætlanarstørvum. Hetta er eitt øki, har vit kunnu fjøltátta tann føroyska arbeiðsmarknaðin og harvið gera íløgur innan eitt tilfeingi, vit ofta gloyma at nevna.
Eitt øki, sum er sterkt, men samstundis viðbrekið!
Málið skal njótast og nýtast, tað skal mennast og ríkast, tað skal vinna inn á nýggj øki og vinna aftur tey, sum møguliga eru um at verða mist. Tí føroyska málið er ikki bert mál kenslunnar, málið, sum foreldrini
góvu okkum, málið hjá forfedrunum og tað, vit finna í kvæðunum. Tað er okkara besta og fremsta arbeiðsamboð hvønn einasta dag í øllum samfelagsgeirum og soleiðis skal støðan framhaldandi varðveitast,
styrkjast og mennast.
Góðan móðurmálsdag, øll somul!
Hanna Jensen


text:
Nú er fríløtan komin. Hvat kann vera betri, jólafrí! Í gjárkvøldið var jólaborðhald í Hoydølum, og eg má siga, tað var stuttligt. Eg havi sera stuttlig starvsystkin, tíverri vóru nokso nógv forføll – serliga millum tey tilkomnu. Men vit sum vóru har høvdu tað sera stuttligt, vinnarin av spurnarkappingina varð funnin og loynivinir avdúkaðir, lærarakórið sang jólasangir. Og so tað besta: Sóleyð, sum er entertainari per excellence, hevði eina tónleikakapping, hon gav lykilsorð, og so skuldu vit gita ein sang og syngja fyrsta ørindi. Vit vóru tveir partar, og tað er ótrúligt sum vit duga nógvar sangir tilsamans, og sangkreftirnar maður! Sóleyð var eisini dómari, og stigini vórðu givin á rættiliga alternativan hátt. Eg tók nakrar myndir, men onkur tók eisini av mær, og hon er so góð, at eg haldi eg seti hana her, saman við tí nýggjasta táttinum hjá Tójlgreb.
Lag: Frættu tit...
Ársins mantra er nú funnið
Toymi øll nú burturbeind,
Nú ið árið er hálvrunnið,
Er øll vitan hægri eind.
Felags vitan - mítt og títt,
Samansett og vitskubýtt.
Vit’narbýti er so frálíkt,
Deilast, bítast øll í kór,
Tilfar alt í ymsum greinum,
Lutast millum smá og stór,
Býtisbarnið er nú nýtt,
Verða øll so líka býtt.
Glashøllin í Marknagili
Sveiggjar nú í klønum tráð,
Mikkjal verjir borg við skili,
Samró liggur eftir á.
Sjúti milliónir av,
Ger ei mun í pengahav.
Rokaligt í høll ein morgun,
Argjakakan var á veg,
sessast øll: hon verður forkunn
skeinkja sær ein kopp av te,
kakan kom, men hvarv so skjótt,
kanska hundamaga frøtt.
Eftir oynni Sóleyð speedar,
fulla ferð í Mjørkadal,
løgreglan um fartin vitar,
Sóleyð sjálv í fongslið skal,
Frálæra við lív og sál,
Spanskt og enskt er’ fongsulsmál.
Hoydalslið ein sterk familja,
Ymisk bæð’í sinn og skinn
Fremja vit ein felags vilja,
Geva ungum lærdóm inn.
Ynski øllum gleð’lig jól,
Hvør og ein ein lítil sól.
Tójlgreb


text:
Avtala er fingin í lag um koyring til føroyskar sjúklingar, sum búgva á Sjúklingahotellinum Tórshavn til ymsu viðgerðarstøðini. Tað er Trivnaðargrunnurin fyri Sjúklingahotellið, sum hevur tikið stig til samstarvið og keypt buss til endamálið. Føroyskur bilførari tekur sær av koyringini, sum er uttan kostnað fyri sjúklingar og játtaðir fylgjarar. Túrarnir eru frá kl. 7.30 á morgni til 19.00 á kvøldi.
Áður máttu sjúklingar nýta almenna ferðslukervið ella taxa til viðgerðarstaðið.
Trivnaðargrunnurin fyri Sjúklingahotellið Tórshavn
er ein vælgerandi grunnur, sum hevur til endamáls at betra um trivna fyri føroyskar sjúklingar og teirra avvarðandi, við eitt nú at skipa fyri tiltøkum á Sjúklingahotellinum og túrum aðrastaðnis. Til hetta endamálið hevur grunnurin keypt ein buss, kallaður Sóljan.
Fleiri fólk eru knýtt at slíkum óløntum uppgávum, eins og aðrir felagsskapir, ið fremja vælgerandi arbeiði á Sjúklingahotellinum, eitt nú føroyski presturin í Keypmannahavn, Brøðrasamkoman og Heimamissiónin, sum javnan skipa fyri fyri møtum og vitjanum til føroyskar sjúklingar í Keypmannahavn.
Nevndin í trivnaðargrunninum hevur leingi arbeitt við ætlanini um at bjóða busskoyring, og nú Landssjúkrahúsið eisini arbeiddi við eini ætlan um skipaða koyring, fóru fyrireikingarnar av álvara í gongd. Tað hevur tikið tíð at fyrireika, tí ymisk loyvir skuldu fáast til vega, innan farast kundi undir slíka koyring. Nevndin hevur nú stovnað eitt felag, Faroe Trans, sum á handilsligum grundarlagi tekur sær av hesi uppgávuni.
Landssjúkrahúsið fegnast um nýggju tænastuna, sum við tíðini kann mennast við tørvinum, og vónar at sjúklingar og avvarðandi fara at taka væl ímóti.


text:
Í garðinum hjá høvuðsprestinum: Og teir førdu hann fyrst til Annasar; tí at hann var verfaðir Kajfasar, sum var høvuðsprestur tað árið. Men tað var Kajfas, sum hevði givið Jødunum tað ráð, at tað var gagnligt, at ein maður doyði fyri fólkið.
Men Símun Pætur og ein annar lærusveinur fylgdu Jesusi langt aftaná líka til borgargarðin hjá høvuðsprestinum; men tann lærusveinurin var kunnigur við høvuðsprestin og fór saman við Jesusi inn í garðin hjá høvuðsprestinum. Men Pætur varð standandi uttanfyri við dyrnar.
Tá fór hin lærusveinurin út, sum kunnigur var við høvuðsprestin, og talaði við duraternuna og førdi Pætur inn. Men tænararnir og sveinarnir stóðu har uttan um ein koleld, sum teir høvdu kynt upp í miðjum garðinum, tí at kalt var, og vermdu seg. Tá sá arbeiðskonan, sum duraterna var, Pætur sita í eldglæmuni, og hon stardi upp á hann og segði: „Tú vart eisini við hesum Jesusi Galileinginum! Ert tú ikki eisini ein lærusveinurin hjá hesum manni!“ Men hann noktaði fyri tí, so allir hoyrdu, og segði: „Nei, eg eri ikki; eg kenni hann ikki, kvinna! Eg veit ikki, hvat tú sigur.“
Tann fyrsta avhoyringin: Høvuðspresturin spurdi nú Jesus um lærusveinar hansara og um læru hansara.
Jesus svaraði honum: „Eg havi talað opinberliga fyri heiminum; eg havi altíð lært í samkomuhúsum og í halgidóminum, har sum allir Jødarnir koma saman, og í loyndum havi eg einki talað. Hví spyrt tú meg? Spyr teir, sum hava hoyrt, hvat eg havi talað til teirra. Sí, teir vita, hvat eg havi sagt.“ Men í tí hann segði hetta, gav ein av sveinunum, sum hjá stóð, Jesusi høgg á kinn og segði: „Svarar tú soleiðis høvuðsprestinum?“
Jesus svaraði honum: „Havi eg talað illa, tá prógva, at tað er ilt; men havi eg talað væl, hví slært tú meg?“
Og teir fóru avstað við Jesusi til Kajfasar, høvuðsprestin, har sum allir høvuðsprestarnir og teir elstu og hinir skriftlærdu vóru saman komnir. Men Símun Pætur fór út í forgarðin, og tá gól hanin.
Og eitt sindur seinni bar ein onnur genta eyga við hann og fór at siga við teir, ið hjá stóðu: „Hasin var eisini við Jesusi úr Nasaret.“ Og teir søgdu við hann: „Manst tú ikki eisini vera ein av lærusveinum hansara?“ Og ein annar teirra segði: „Jú, tú ert ein teirra!“ Og hann noktaði fyri tí aðra ferðina við einum eiði og segði: „Nei, maður, eg eri tað ikki, og eg kenni ikki tann mannin.“
Og okkurt um ein tíma seinni helt ein annar fyri víst við teir, ið hjá stóðu og segði: „Sanniliga ert tú ein teirra, tí tú ert eisini ein Galileingur, og tú kennist á málinum.“ Ein av tænarunum hjá høvuðsprestunum, sum var skyldmaður hansara, ið Pætur hevði høgt oyrað av, sigur: „Sá eg teg ikki í urtagarðinum saman við honum?“ Men hann tók at biðja ilt og svørja: „Eg kenni ikki henda mannin, sum tit tala um.“ Og í sama viðfangi, meðan hann enn talaði, gól hanin aðra ferð.
Og Harrin vendi sær á og leit til Pæturs. Og orð Harrans runnu Pæturi í huga, at hann hevði sagt við hann: „Áðrenn hanin gelur tvær reisir, manst tú avnokta meg tríggjar ferðir.“ Og Pætur fór útum og skar í grát.
______________________________________________________________________________________________________________________________________________
Lagt út: Ásbjørn Jacobsen


text:
Eitt heystið um mikkjalsmessutíð vóru hvalbingar í Lítlu Dímun og tóku seyð. Tá ið teir skuldu fara úr aftur oynni, saknaðist ein maður úr Vørðu. Teir bíðaðu eina góða løtu, men eingin maður kom, og teir hugsaðu tí, at hann mundi vera omandottin. Seint var til dags, og tað ókyrraði, so teir tordu ikki at bíða longur, men fóru avstað. Ofta hugsaðu teir um at vitja aftur, men ikki viðraði. Maðurin, sum eftir var á oynni, søkti um náttina inn í eitt helli, har sum fuglamenninir vóru vanir at sova. Mong helli eru í berginum (á sunnaru síðu á oynni), og rók er, sum menn kunnu ganga eftir til teirra; tey eru so long, at væl ber til at liggja í skjóli har fyri regni og vindi. Um morgunin, tá ið hann vaknaði, stóð borðreitt fyri honum við heitum mati, og so var tað hvønn einasta morgun. So mikið stóð um morgunin, sum hann kundi liva við um dagin. Kobbakjøt og fuglakjøt var tað mesta, hann fekk; seyðakjøt onkuntíð ímillumat. Tá ið veðrið var gott, gekk hann og reikaði uppi á oynni. So leið tíðin fram undir jól. Eina nátt, sum hann lá í hellinum og gramdi seg um, at hann visti ikki, nær ið jól mundi vera, ljóðaði ein reyst inn til hansara: »Náttin ein og dagarnir tveir til jóla.« Jólamorgun stóð ein kobbagrúkur fyri honum. So leið veturin og várið kom. Eina nátt droymdi hann, at í morgin kom hann at sleppa burtur úr oynni, men nú átti hann at leggja sær væl í geyma ikki at siga nøkrum menniskja frá, hvussu hann hevði livað; tí um hann segði frá tí, skuldi hann ikki gangast av árinum. Dagin eftir kom ein bátur at sita undir oynni; tá rópaði hann til teirra og segði, hvør hann var. So tóku teir hann inn í bátin, men vildu illa kennast við hann í fyrstuni, tí hann var vorðin so feitur. Í eitt ár gekk hann rætt sum í dula og talaði einki. Einki brekaði honum tó til heilsuna. Men konan gekk og amaðist uppá hann í heilum og fekk lokkað hann umsíðir til at siga sær nakað lítið frá. Tá livdi hann ikki aftur í árið.
Jakob Jakobsen: ”Færøske folkesagn og æventyr”, 1898-1901
Sagnirnar eru her endurgivnar við Hammershaimbs stavseting eftir útgávuni:
Jakob Jakobsen: "Sagnir og ævintýr" , fororð eftir Mariu Mikkelsen, 1. útg. 1925, 2. útg. 1984-85.


text:
- Tíðindi, mentan og ítróttur
Teir spiltu møguleikan
Tak niður
Bjørt Samuelsen avloysir nú Bjarna Hammer úr Javnaðarflokkinum sum forkvinna í Vinnunevndini.
Teir høvdu báðir møguleikan at vera formaður í vinnunevndini næstu tvey árini, men tá ið av tornaði atkvøddi bæði Bjarni Hammer úr Javnaðarflokkinum og Jógvan Skorheim úr Sjálvstýri fyri, at Bjørt Samuelsen úr Tjóðveldi skuldi gerast forkvinna.
Jørgen Niclasen og Jákup Mikkelsen úr Fólkaflokkinum og Helgi Abrahamsen úr Sambandsflokkinum skutu teir báðar upp sum formenn.
Sjálvstýri var í valbólki við samgonguni eftir valið í 2015, og Jógvan Skorheim sigur hetta vera orsøkina til, at hann atkvøddi fyri Bjørt Samuelsen, heldur enn at gera seg sjálvan til formann.
Formaðurin í Sjálvstýri heldur ikki at tilboðið frá Fólkaflokkinum og Sambandsflokkinum var nógv vert í tólvta tíma.
Javnaðarflokkurin hevði eina avtalu við Tjóðveldi frá byrjan av samgonguskeiðnum um at býta formanssessin í Vinnunevndini millum sín. Men Bjarni Hammer hevði kortini ynskt, at hann slapp at sita sum formaður, tá ið nýggja fiskivinnuskipanin verður samtykt.
Og nýggja forkvinnan ætlar sær framvegis at sóknast eftir breiðari semju í løgtinginum um fiskivinnunýskipanina, sigur hon.
Nývalda forkvinnan í vinnunevndini leggur afturat, at tað enn eru fitt av hoyringarfundum, sum vinnunevndin skal avgreiða áðrenn uppskotið um fiskivinnunýskipan kann koma aftur úr nevndini. Tí kemur uppskotið ikki til 2. viðgerð í løgtinginum fyrr enn um nakrar vikur.
Sí eisini


text:
Elspa Mørkøre hevur í hesu viku sambært sport.fo svomið tíðir í bringu og firvald, á innanhýsis stevnu hjá WestSwim í Esbjerg, sum eru betri enn føroysku metini. Hetta var á innanhýsis stevnu hjá WestSwim í Esbjerg. Men gev gætur at tíðirnar sum er ikki eru góðkendar sum føroysk met.
Elspa svam 100 bringu í tíðini 1:15.83, sum er heili 2½ sekund skjótari enn metið hjá Maluni V. Bærendsen á 1:17.23. Harvið hevur Elspa svomið skjótastu tíð á 100 metrar í øllum greinum, um enn hon enn offiselt eigur metið í teimum trimum.
Í 50 firvald svam hon 29.37, har metið hjá Shailu millum Garðarnar er 29.89.
Men altso, hetta skal alt takast við størsta fyrivarni; tí fyri tað fyrsta er tað meira enn so komið fyri at Svimjisamband Føroya ikki hevur góðkent slík met svomin av einstaklingi uttanlanda, og fyri tað næsta er tað nokk ein spurningur um man yvirhøvur kann seta met á innanhýsis stevnu, um einki annað felag eisini luttekur.


text:
Bachelorútbúgvingar
Setrið hevur hesar útbúgvingar á bachelor-stigi í boði
Føroyamálsdeildin skipar fyri gransking og útbúgving í føroyskum máli, bókmentum og skaldskapi av mannamunni. Her ber til at taka:
Námsvísindadeildin skipar fyri gransking og útbúgving innan námsfrøði, har tað ber til at taka:
Søgu- og samfelagsdeildin skipar fyri gransking og útbúgving innan søgu og samfelagsvísindi. Her ber til at taka:
- B.A. í søgu - smátjóðum og altjóðagerð.
- B.S.Sc. í politikki og umsiting
- B.S.Sc. í sosialvísindum og samfelagsplanlegging,
Náttúruvísindadeildin skipar fyri gransking og útbúgving innan náttúruvísindi. Her ber til at taka:
- B.Sc. í orkuverkfrøði
- B.Sc. í orkuvísindum
- B.Sc. í orkuvísindum og støddfrøði
- B.Sc. í havlívfrøði (2018)
- B.Sc. í mýlalívvísindum (2018)
- B.Sc. í vistfrøði (2018)
- B.Sc. í KT-verkfrøði (2018)
Sjúkrarøktarfrøðideildini skipar fyri gransking og útbúgving innan sjúkrarøkt. Her ber til at taka:
Bachelorútbúgvingar hava ymisk heiti:
B.A. er bachelorheiti innan hugvísindi og er stytting fyri Bachelor of Arts.
B.S.Sc. er bachelorheiti í samfelagsvísindum og er stytting fyri Bachelor of Social Science.
B.Sc. er bachelorheiti innan náttúruvísindi og er stytting fyri Bachelor of Science.
B.Ed. er bachelorheiti innan námsvísindi, bæði lærara- og námsfrøðinga útbúgvingina, og er stytting fyri Bachelor of Education. Lesturin tekur tilsamans 4 ár og er skipaður í tveimum stigum Fyrst ein trý ára B.Ed. útbúgving, Bachelor of Education, síðani eitt fjóðra lestrarár, ið gevur yrkisførleika til lærara ella námsfrøðing.
Bachelorútbúgvingin er grundarlag undir at fara undir viðari lestur á M.A.-stigi.


text:
Akurskritt (lat. Crex crex L; da. Egnsnarre) — ella akurskrift(?) — er fult so stór sum mýrisnípa. Omaná er hon svart- og brúnflekkut, á veingjunum reyðbrún. Vangin og bringa eru grá um summarið, brúnlig um heyst og vetur; undir veingjunum er hon reyðbrún við bleikgráum rondum, undir búkinum hvít; nev og vel eru stutt. Hon livir um mest alt Europa. Í Føroyum er heilt lítið til av henni. Og minni sæst til hennara, tí hon dugir næstan líka væl at f jala seg sum vaktil, heldur seg mest í økrum og síðum grasi, har hon kvik á føti smýgur undan, tá ið fólk nærkast. Sjaldan flýgur hon, og tá lágt. Um náttina kemur meiri lív í hana, og tá hoyrist hon láta; »kreks kreks« ljóðar málið. Mest sýnist at vera av henni í Suðuroy og Sandoy, og har er hon stundum funnin við reiðri; eggini, 7—10 í tali, eru brúnlighvít við brúnum og gráum prikkum. Dúnungin er kolsvartur.
Úr: Mikkjal á Ryggi: Fuglabókin, Dýralæra II. 1951.
Vaðfuglarnir hava langar og klænar føtur og eru berir langt niðan um fótliðin. Baktáin er lítil, á summum eingin. Flestallir duga at svimja, tó at teir gera næstan einki av tí. Summir hava eisini eitt eiti av fitjum. Allir eru teir flytifuglar.


text:
Nógva virksemið á Vestaru bryggju krevur pláss til parkering. Økið verður í løtuni skipað, og tá ið hetta er liðugt, eru tilsamans 297 parkeringspláss har. Tað hevur Vinnunevndin, sambært torshavn.fo samtykt. Málið hevur verið til hoyringar hjá viðkomandi pørtum.
- Nógv starvast á Vestaru bryggju, og tað fer at leggjast aftrat við fólki, og tí eru vit farin undir at fyrireika parkeringspláss til leigarar, kundar og vitjandi, sigur Bogi Andreasen, formaður í vinnunevndini.
Í Sjóvinnuhúsinum fer vinnan, Fróðskaparsetrið og íverksetan at húsast undir somu lon á 7000 fermetrum. Fyrstu leigararnir eru fluttir inn, so nú sita 28 íverksetarar í Hugskotinum á triðju hædd í bygninginum. Samstundis eru tvær hæddir í Saltsiloini bodnar út til vistveiting hjá privatum at reka. Talan er um eina gólvvídd á 591 fermetrar. Umframt alt hetta er nógv annað virksemi á Vestaru bryggju. Og hetta krevur øki, har fólk kunnu seta bilin, verður upplýst á heimasíðuni hjá Tórshavnar kommunu.
Tekningin omanfyri yvir økið er fyribils, so tí er ikki talan um endaligu loysnina.
Tá himmalin er myrkast síggjast stjørnurnar best
Tað eru ikki nógv, sum í friðartíð hava upplivað so stóra sorg, sum Fríðbjørg Jensen. Av sjey børnum hevur hon lagt fýra í...


text:
Nr. 1819-316
LŠrugrein: F°royskt og tŠr lŠrugreinir ß minßmi, sum br˙ka myndir sum part av undirvÝsingini - sambŠrt vÝkaa teksthugtakinum.
Endamßl: At geva lŠrarum f°rleika at fata, lesa og greina myndir, so at teir kunnu lŠra nŠmingarnar hetta sambŠrt vÝkaa teksthugtakinum.
Innihald: Skeii er Ý tveimum p°rtum. ═ fyrra lagi snřr ta seg um eitt grundskei Ý myndagreining, har skeisluttakarar lŠra mannagongdir og faklig hugt°k innan myndagreining. Seinni partur er hugsaur til bˇkmentaundirvÝsing og snřr seg um greining av tekstum og myndum hjß Tˇroddi Poulsen.
Skeissni: Skeii verur skipa vi innleiandi fyrilestri, bˇlkaarbeii og framl°gum.
Mßlbˇlkur: LŠrarar Ý f°royskum og teimum lŠrugreinum ß minßmi, sum br˙ka myndir sum part av undirvÝsingini.
Fyrireiking: Tilfar at lesa verur sent luttakarum ßrenn skeii.
UndirvÝsing: Kinna Poulsen, minßmssk˙lalŠrari.


text:
Europeisk vinnugransking í Vinnuhúsinum
15. juni kl. 14.30 skipa Vinnuhúsið og Granskingarráðið fyri kunningarfundi um verkætlanar- og stuðulsmøguleikar í sjeyndu rammuskránni hjá ES við serligum atliti til føroyskum fyritøkum.
Sjeynda rammuskráin leggur stóran dent á at stuðla og eggja vinnuligari luttøku í europeiska granskingar- og menningarsamstarvinum. Málið er, at umleið 20% av peninginum, sum verður latin úr rammuskránni skal fara til smáar og miðalstórar (SME) fyritøkur.
Á fundinum verður kunnað um møguleikarnar hjá føroyskum fyritøkum at luttaka í europeiskum granskingar – og menningarsamstarvi innan hesi øki øki: matvøru, fiskivinnu og biotøkni; umhvørvi og veðurlagsbroytingar; KST; og heilsa.
Harafturat verður eisini møguleiki at hoyra um serstøku skránna sum er fyri SME: research for the benefit for SMEs.
Fundurin verður hildin í Vinnuhúsinum og er ætlaður fyritøkum, ið arbeiða við gransking og menning og sum kundu hugsað sær at hoyrt nærri um reglur, krøv og møguleikar í europeiska samstarvinum.
Skrá:
-
John D. Olsen: Vælkomin og SME skráin
-
Maria Skaalum: heilsugransking
-
Maria Dam: umhvørvi og veðurlagsbroytingar
-
Jonhard Eysturskarð: matvøra, fiskivinna og biotøkni
-
Hannes Gislason: KST
-
John D. Olsen: flytførisskipanin, Marie Curie (People)


text:
Maersk stúrir ikki fyri hópinnkeypi av skipum hjá kappingarneytum
Fýra av størstu kappingarneytunum hjá Maersk Line hava bílagt 114 nýggj skip næstu árini. Tað vísir ein uppgerð, sum greiningarhúsið Alphaliner hevur gjørt.
Til samanberingar hevur Maersk Line bert 16 nýggj skip á veg, skrivar Børsen.
Hetta er tó ikki neyðturviliga ein trupulleiki, sigur stjórin í Mærk, Søren Skou, og sipar til, at samtakið jú hevur fingið tilgongd av meira enn 100 skipum við uppkeypinum av Hamburg Süd.
Hann stúrir tískil heldur ikki fyri, at ójavn kemur á útboð og eftirspurning á marknaðinum við teimum mongu nýggju skipunum hjá kappingarneytunum.
- Vit hugsa altíð um javnvágina millum útboð og eftirspurning. Men um vit taka tær eitt sindur longri brillurnar upp á, var samlaða ordrabókin í vinnuni í 60 prosent av samlaða kapasitetinum. Nú er hon upp á 13 prosent, so útboðingar/eftirspurningar-spælið sær nógv betri út enn í langa tíð, sigur Søren Skou við Børsen.
Kelda: soefart.dk


text:
The Lion King
The Lion King ("Ljónakongurin"; danskt heiti: Løvernes Konge) er ein amerikanskur teknifilmur frá 1994, framleiddur av Walt Disney Feature Animation og frumsýndur hin 15. juni 1994 í Amerika og 18. november 1994 í Danmark. Filmurin er hin 32. í røðini av teimum klassisku Disney teknifilmunum.
Søgugongd[rætta | rætta wikitekst]
Filmurin snýr seg um ein leyvuunga í Afrika, Simba, sum má ígjøgnum ymiskar forðingar, fyri at enda at taka við trónuni eftir pápa sínum sum leyvanna kongur.
Keldur[rætta | rætta wikitekst]


text:
Orð: H.M. Jacobsen
1. Tað lið er trongt, tann gøtan smøl man vera,
sum ber til lívs, so hevur sannur mælt.
Ei kunna vit ta gøtu breiða gera,
um enn vit royna megn og vitið alt.
Bert einans leið til lívið ber,
og trongt er liðið, smøl tann rætta gøtan er.
2. So mangur vísur royndi her sítt snildi
at finna lættan veg til ljósins land;
men einki hjálpti, einki bata vildi,
tað hús, hann bygdi, grundað var á sand,
tí fell tað brátt, tá ódn brast á,
og sorlað sundur mikla vísdómsverk hans lá.
3. Um smøl er gøtan, sum til lívs man bera,
hon er tó gongd, um hann vit líta á,
sum kann og vil hvørs hjálparmaður vera,
sum ikki fram við egnan mátt kann ná.
Hon ógongd er, um ikki vit
á Harran Jesus Kristus seta alt álit.
4. Lov, tøkk og prís tú fái, Jesus góði;
títt verk er stórt, tað vert at prísa er,
tú bjarging vanst við tínum halga blóði
til hvønn, sum sær, at bjarging neyðug er;
tú vegur ert til lívsins land,
og hagar annar vegur aldri bera kann.


text: Fríggjakvøldið hevði Yngra Orkestur á Suðuroyar Musikkskúla, undir leiðslu av Johan Hentze, konsert saman við Tvøroyrar Hornorkestri á Seglloftinum. Heilt fitt at fólki høvdu leitað sær oman á Seglloftið til hesa hugnaligu løtuna. Okkara hugagóðu næmingar høvdu vant meginpartin av degnum. Hildu væluppibornan pizza-steðg og so aftur at venja. Tey hepnaðust væl við framførsluni, og fagnaðurin var stórur. Takk fyri øll somul, bæði tit sum framførdu og tit sum komu at líða á. Og ikki minst takka vit Tvøroyrar Hornorkestri, undir leiðslu av Tróndi Enni, fyri gott samstarv.


text:
Stuðul til bygdasøvn
Bygdasøvn eru annaðhvørt kommunalir stovnar ella sjálvsognar stovnar, sum eru góðkendir at reka musealt virksemi eftir bygdasavnslógini.
Landið rindar góðkendum bygdasøvnum studning til rakstur, keyp av savnshúsum og fornminnum og umvæling av hesum. Rakstarstuðulin er 60% og íløgustuðulin 50%, um játtan annars er tøk á løgtingsfíggjarlógini. Stuðul kann útgjaldast sum forskot eftir góðkendari fíggjarætlan, sí bygdasavnslógina.
Oyðublað til fíggjarætlan fyri bygdarsøvn:
Treytir
1. Ætlan fyri vanligan rakstur fyri komandi ár verður gjørd og send í seinasta lagi 1. desember árið fyri.
2. Søkt verður serstakt um stuðul til størri umvælingar, bygging og serlig framsýningar- og verkætlanartiltøk.
3. Grannskoðaður rakstrarroknskapur fyri farna ár verður sendur inn í seinasta lagi 1. mars.
4. Saman við rakstrarroknskapinum verður latin frágreiðing frá virksemi savnsins í farna ári.
5. Keyp ella yvirtøka av fastognum skal góðkennast av Mentamálaráðnum.


text:
Upptakt: 07 Vestur - KÍ
KÍ hava havt eina flúgvandi byrjan uppá kappingarárið, og hava vunnið allar fýra dystirnar teir higartil hava spælt.
Hóast hetta, so hava vit staðið okkum hampuliga væl í móti klaksvíkingum. Í fjør taptu vit 1-0 í Klaksvík, og á Dungasandi taptu vit tann fyrra dystin 2-0 meðan tann seinni endaði 1-1.
Tann seinni dysturin var sera spennandi, og Mujdragic legði KÍ á odda 1-0 beint eftir hálvleik, men langt inni í yvirtíðini javnaði Søren Nielsen til endaliga úrtslitið 1-1.
Tað vera hvørki Mujdragic ella Søren sum koma at avgera dystin hesaferð, tí báðir eru farnir aðrar leiðir.
Hóast hetta eru tað nógvir aðrir menn ið duga at skjóta mál, og vónandi fáa vit ein vælleiktan dyst, har vit ímóti allari serfrøðini seta KÍ uppá pláss.
Síggjast á Dungasandi


text:
William Tindskarð (William á Hamri) (1905-1997) var úr Skálavík og kallaður William á Hamri. Mamma hansara var Katrina, sum var úr Leynum. Pápi hansara var Melchior Nicodemussen av Hamri, Skálavík. Hann giftist Valborg úr Skúgvi og tey fingu 6 børn. Á ungum árum sigldi hann úti og seinni fekst hann við seyðahald, hann átti eina knappa mørk. Honum dámdi væl at dansa og kvøða og skipaði eisini sumt.
William visti so nógv, sum omma hansara í faðirætt, Anna, hevði sagt honum og fleiri savnarar hava gjørd viðtal við hann. Í 70-árunum fekk Mortan Nolsøe hann at greiða frá um kvæði, siðir og pátrúgv og seinni fylgdu onnur eftir, serliga í sambandi við staðanavnainnsavningina.
Kelda:
- Turið Tindskarð og Heiðveig Tindskarð, døtur William.


text:
Loksins endaði telvingin í Tórshavnar býráð um sessin í SEV-stýrinum.
Samgongan gjørdi ein rossahandil, sum vissaði fólkaflokkinum at halda fram í SEV-stýrinum, meðan sjálvur borgarstjórin allernådigst læt seg kjósa til varamann fólkafloksmansins.
Telvingin hevur vart, síðani breiða samgongan á Vaglinum tódnaði í fjør summar. Síðani hevur verið ógreitt, hvør skuldi hava tann vælgoldna SEV-sessin árini 2015 og 2016. Bogi Andeassen var skjótur úti og segði tað vera nattúrligt, at hann helt fram hesi árini eisini.
Men so lætt hildu javnaðarkvinnurnar ikki, at tað skuldi ganga. Tær settu fram krav um, at javnaðarflokkurin við sínum meiriluta í býráðnum tók sessin. Um hetta hevur málið snúð seg síðani eina ferð í august. Javnaðarflokkurin hevur staðið upp á sítt og fólkaflokkurin upp á sítt.
Hóskvøldið, kvøldið fyri aðalfundin í SEV, kom út innispunnið tógv í breiðu samgonguni. Fólkaflokkurin, sum telur tveir mans í samgonguni, fekk mannin í SEV-sessin, meðan tey sjey javnaðarfólkini máttu lúta.
Fyri at troysta Elin Lindenskov, sum hevur staðið einaharðast upp á kravið, um at javnaðarflokkurin skuldi hava sessin, varð á býráðsfundinum skipað ein nýggj nevnd til at fyrireika 50 metra svimjihyl í Havn.
Elin Lindenskov verður formaður í nýggju nevndini, og nevndarlimur verður Annfinn Brekkstein aftrat umboðum fyri trivnaðarfyrisitingina og teknisku fyrisitingina. Tann gamla bygginevndin varð tikin av við einum snupptaki.
Hon hevur bert havt fáar fundir, síðani hon varð skipað fyri seinasta býráðsval. Formaðurin, sum upprunaliga varð valdur úr umsitingini, segði seg skjótt frá. Borgarstjórin sýtti at velja nýggjan formann. Síðani hevur skilið verið hareftir í teirri høvuðsleysu bygginevndini.
Takki kortini fyri tíðina í nevndini og ynski nýggju nevndini blíðan byr. Kemur gongd á málið, skal okkara stuðul ikki skorta, tá høvi verður aftur at viðgera tað í býráðsnevndum og sjálvum býráðnum.
Jógvan Arge, varaborgarstjóri úr Tjóðveldi.


text:
Seyðisfjörður
Seyðisfjörður er ein bygd við umleið 800 borgarum, sum liggur í eystara partinum av Íslandi. Høvuðsvinnurnar eru fiskivinna, metalframleiðsla og ferðavinna.
Norröna siglir til Seyðisfjörð um summarið og um veturin, og hevur í tíðarskeiðnum 1980 til 2008 knýtt Ísland at Føroyum, Skotlandi / Hetlandi, Danmark og Noregi. Síðan 2009 siglir Norrøna ikki longur til Noreg og Bretland, men bert millum londini Ísland, Føroyar og Danmark.
Eisini hevur bygdin elsta el framleiðslu virkið í norðurlondum. Virkið, sum varð bygt í 1913, er enn í nýtslu og er lítið broytt frá tí tað var bygt. Møguleiki er at vitja virkið og at fáa eina rundvísing.
Vinabýir[rætta | rætta wikitekst]
Seyðisfjörður og Norröna


text:
Orð: Jákup Olsen
Lag: Fredrik Pacius
1. Sál, sum ófrelst, friðleys gongur,
drála ei í myrkri longur,
lat teg frelsa nú, lat teg frelsa nú!
Harrin tær nú frelsu bjóðar;
kom, nú náðiboðið ljóðar,
lat teg frelsa nú, lat teg frelsa nú!
2. Einki kanst tú sjálvur gera,
sum kann nakran frið tær bera,
trúgv á Jesus nú, trúgv á Jesus nú!
Tyngdur, troyttur enn tú gongur;
ber ei tungar byrðar longur,
trúgv á Jesus nú, trúgv á Jesus nú!
3. Jesus dómin hevur borið
fyri teg, so sigur orðið,
verkið fullgjørt er, verkið fullgjørt er!
Gud tey boð tær letur bera:
Einki eftir er at gera,
verkið fullgjørt er, verkið fullgjørt er!
4. Vinur, minst, at tíðin rennur,
kom, nú Andans kall tú kennir,
kom í dag, í dag, kom í dag, í dag!
Ver nú frelstur! Stundir svinna;
enn er náði frí at vinna –
kom í dag, í dag, kom í dag, í dag!


text:
B.Sc. í KT-verkfrøði
Bachelor of Science in Software Engineering
- Gev gætur: Henda útbúgving verður ikki í boði aftur fyrr enn í 2018
- Lestrartíðin er 3 ár og telur 180 ECTS
- Lokin útbúgving gevur rætt til heitið Bachelor of Science, stytt B.Sc.
- Útbúgvingin er staðsett í Sjóvinnuhúsinum, Tórshavn, frá 2018.
- Náttúruvísindadeildin verður eisini rópt NVD
- Um 30-40 lesandi verða tikin inn á útbúgvingina
- Lestrargjald:
- Fulltíðarlestur: Ókeypis fyri borgarar í danska ríkinum o.ø. Norðurlondum
- Stakgreinir: 200 DKK/ECTS
- Til ber at søkja um upptøku elektroniskt. Umsóknarbløð og leiðbeining eru at finna HER
- Umsóknarfreistir eru at finna HER
Endamál
Endamálið við útbúgvingini er at geva lesandi førleikar til eftir lokna útbúgving at virka sum KT-verkfrøðingar við førleikum innan KT-menning, forritan og verkætlanarleiðslu, KT-rakstur og -trygd, heimasíðuskipanir, spæl, lýsingar, appur, undirvísing í KT, dátuinnsavning og -viðgerð, teldusimulering o.a.
Skipan av útbúgvingini
Í 3-ára bachelorútbúgvingini í KT-verkfrøði lærir ein um teldufrøði og forritan, stødd og hagfrøði, algoritmur og dátubygnað, dátugrunnar og KT-skipanir, dátusamskifti umvegis føst og tráðleys net, internet og webskipanir, verkætlanarleiðslu og fíggjarstýring.
Útbúgvingin endar við eini B.Sc.-ritgerð.
Bygnaður
Lærugreinir tiknar á øðrum universitetum kunnu eftir nærri meting í summum førum góðskrivast ístaðin fyri kravd skeið í útbúgvingini.
Gevið gætur: Fyrivarni verður tikið fyri broytingum, t.d. viðv. raðfylgju og innihaldi í skeiðum.
* Skeið merkt við * eru fjarlesturskeið frá Mittuniversitetinum.
Innihald
Høvuðsdenturin í útbúgvingini er á bygnað, nýtslu og forritan av KT-skipanum – íroknað software-menning og KT-verkætlanarleiðsla av tekniskum, fyrisitingarligum og handilsligum telduskipanum.
Dentur verður lagdur á KT-evni, sum geva góðar vinnumøguleikar í føroyskari og altjóða KT-vinnu og samfelagsfyrisiting, t.d. app-forritan.
Góðir førleikar í enskum, føroyskum og skandinaviskum máli eru neyðugir. 25% (45 ECTS) av útbúgvingini er t.d. skipað sum fjarlestur frá Mittuniversitetinum í Svøríki við enskum og svenskum máli. Flestu fjarlesturskeið hava stuðulsundirvísing í Føroyum.
Upptøkutreytir
Treyt fyri upptøku er, at umsøkjari hevur miðnámsprógv við støddfrøði á B- ella A-stigi.
Miðaltalið í nevndu lærugrein skal vera í minsta lagi 4 á B-stigi ella minst 2 á A-stigi eftir 7-stiganum. Hetta svarar til í minsta lagi 7 á B-stigi ella minst 6 á A-stigi eftir 13-stiganum.
Miðaltalið verður roknað av skrivligum og munnligum próvtalsúrslitum og endaligum ársmetum.
Verður søkt eftir kvotu 2, kunnu aðrar fortreytir við javnsettum kunnleikastøði góðtakast eftir nærri meting.
Framtíðarmøguleikar
Sum KT-verkfrøðingur hevur tú fjølbroyttar arbeiðsmøguleikar innan:
- KT-menning, forritan og verkætlanarleiðslu;
- KT-rakstur og –trygd;
- heimasíðuskipanir, spøl, lýsingar og appur;
- undirvísing í KT, menning og rakstur av undirvísingaramboðum;
- gransking og ráðgevandi verkfrøði, dátuinnsavning og -viðgerð, teldusimulering.
KT-verkfrøðingar arbeiða við teldumodellum og stórum dátunøgdum t.d. innan fjarskifti, banka og tryggingarvirksemi, ílegugransking, veðurlagsgransking og orkusparing.
Framhaldandi útbúgving
M.Sc.-avtalur eru við DTU (dtu.dk, Computer Sc.&Eng., Digital Media Eng., Telecomm.) og MIUN (miun.se, Computer Eng.).
Dømir um upptøkur eru eisini frá ITU (itu.dk) og KU (diku.dk).
KT-verkfrøði kann við møguligum avmarkingum eisini vera støði undir víðari útbúgvingum við onnur universitet.
Umsóknarblað og umsóknarfreistir
Til ber at søkja um upptøku elektroniskt. Tú finnur umsóknarbløðini HER.
Sí vinaliga umsóknarfreistirnar HER.
Á síðuni eru eisini lagdar leiðbeiningar til umsóknarbløðini. Les leiðbeiningina væl, áðrenn tú fyllir umsóknarblaðið út.
Nærri kunning
Nærri kunning fæst við at venda tær til lestrarvegleiðingina: NVD-studvegl(at)setur.fo ella til útbúgvingarleiðaran, Hannes Gislason: hannesg(at)setur.fo